**CONTRACT SUBSECVENT nr. ...../....................**

**LA ACORDUL – CADRU NR. .................................................**

***1. Părţile contractante***

În temeiul Legii nr. 98/2016 privind achizițiile publice și a H.G. nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016 privind achiziţiile publice, conform Acordului – cadru nr. .................... din data de ..........................., a intervenit prezentul contract subsecvent,

**între**

**OFICIUL NAŢIONAL AL REGISTRULUI COMERŢULUI**, cu sediul in Bucureşti, B-dul Unirii nr.74, bl. J3B, tronson II+III, sector 3, telefon 021.316.08.04, fax 021.316.08.03, înfiinţat in baza O.U.G. nr. 129/2002, având cod de înregistrare fiscala 14942091, cont nr. RO72TREZ7035032XXX011591 deschis la Trezoreria Sector 3, reprezentat prin **doamna Valentina BURDESCU** – Director general şi doamna **Georgeta BĂLAN** – Director economic, in calitate de **Achizitor**, denumire la care ne vom referi in continuare,

**şi**

**.........................................** cu sediul în ......................................., str. ............................, nr. ......................, jud. ............................., telefon: ........................................, fax: ...........................număr de înregistrare în registrul comerţului J......../.............../............................., Cod unic de înregistrare .................................., cont ................................, deschis la Trezoreria .........................................., reprezentată prin **......................................**, în calitate de **Furnizor**, pe de altă parte,

***2. Definiţii***

**2.1.** În prezentul contract următorii termeni vor fi interpretaţi astfel:

1. ***Contract* *subsecvent*** - prezentul contract şi toate anexele sale;
2. ***Achizitor şi Furnizor*** - părţile contractante, aşa cum sunt acestea numite în prezentul contract;
3. ***preţul contractului* -** preţul plătibil Furnizorului de către Achizitor, în baza contractului, pentru îndeplinirea integrală şi corespunzătoare a tuturor obligaţiilor asumate prin contract;
4. ***produse*** - echipamentele, maşinile, utilajele, orice alte bunuri, cuprinse în anexa/anexele la prezentul contract, pe care furnizorul se obligă, prin contract, să le furnizeze achizitorului;
5. ***servicii*** *-* servicii aferente livrării produselor, respectiv activităţile legate de furnizarea produselor, cum ar fi transportul, asigurarea, instalarea, punerea în funcţiune, asistenţa tehnică în perioada de garanţie şi orice alte asemenea obligaţii care revin furnizorului prin contract;
6. ***forţa majoră***- orice eveniment extern, imprevizibil, absolut invincibil şi inevitabil, care nu putea fi prevăzut la momentul încheierii contractului şi care face imposibilă executarea şi, respectiv, îndeplinirea contractului; sunt considerate asemenea evenimente: războaie, revoluţii, incendii, inundaţii sau orice alte catastrofe naturale, restricţii apărute ca urmare a unei carantine, embargou, enumerarea nefiind exhaustivă, ci enunţiativă. Nu este considerat forţă majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligaţiilor uneia din părţi;
7. ***zi*** - zi calendaristică; ***an*** - 365 de zile;
8. ***locaţii*** - înseamnă sediul ……., cu adresele şi informaţiile de contact prezentate în Anexa 3;
9. ***proces-verbal -*** înseamnă documentul redactat în două exemplare, ambele semnate de către reprezentanţii părţilor, în care sunt consemnate tipul și cantitatea produselor furnizate în executarea prezentului contract subsecvent, precum și orice alte elemente conexe achiziției”;
10. ***pierdere*** - înseamnă orice pierdere sau daună suferită de către Achizitor, ivită, cauzată prin orice neglijenţă, nerespectarea sarcinilor sau alte acţiuni injuste sau omisiune (inclusiv orice acţiune nejustă intenţionată sau omisiune sau/şi orice încălcare, totuşi fundamentală, a oricărui termen expres sau implicat al acestui contract), de către Furnizor, angajaţii săi, agenţii sau subcontractorii pe parcursul executării obligaţiilor sale potrivit acestui contract;
11. ***sistem şi asistenţă tehnică specializată -*** înseamnă biroul de tip dispecerat pentru preluarea sesizărilor privind defecţiunile echipamentelor pentru care se asigură servicile care fac obiectul prezentului contract, primite telefonic, prin fax sau e-mail;
12. ***durata contractului*** - are înţelesul prevăzut la paragraful 6.1.;

***3. Interpretare***

**3.1.** - În prezentul contract, cu excepţia unei prevederi contrare, cuvintele la forma singular vor include forma de plural şi vice versa, iar cuvintele de genul masculin vor fi interpretate ca incluzând şi genul feminin şi viceversa acolo unde acest lucru este permis de context.

**3.2.** - Termenul “zi” sau “zile” sau orice referire la zile reprezintă zile calendaristice dacă nu se specifică în mod diferit.

**3.3.** – Clauzele şi expresiile vor fi interpretate prin raportare la întregul contract .

**CLAUZE OBLIGATORII**

***4. Obiectul contractului***

**4.1.** Obiectul contractului constă în achiziționarea unui număr de ........................... echipamente profesionale de scanare a documentelor şi servicii de instalare şi punere în funcţiune la sediul Oficiului Naţional al Registrului Comerţului şi la sediile oficiilor registrului comerţului de pe lângă tribunalele teritoriale, în termenele şi în conformitate cu obligaţiile asumate prin acordul – cadru nr. ....................................... şi prezentul contract.

**5. *Preţul contractului şi modalităţi de plată***

**5.1**. **(1)** Preţul convenit pentru îndeplinirea contractului, plătibil furnizorului de către achizitor, este de **………….. lei fără TVA,** la care se adaugă **………….. lei TVA**, rezultând …………… **lei cu TVA.**

**(2)** Prețul aferent echipamentelor care fac obiectul contractului de subcontractare încheiat între furnizor și subcontractantul ………………………………… este de **………….. lei fără TVA, la care se adaugă ………….. lei TVA, rezultând …………… lei cu TVA** și se plătește direct acestuia, în condițiile prevăzute la art. 16.6.

**5.2.** Preţurile unitare sunt detaliate în Anexa 2 la acordul - cadru.

**5.3.** Plata se va face, prin ordin de plată emis de promitentul – achizitor, în termen de 30 de zile calculate conform art. 6 din Legea nr. 72/2013.

**5.4.** Preţul contractului include şi valoarea transportului şi asigurarea echipamentelor de la sediul Furnizorului până la destinaţiile finale.

**5.5.** Facturile vor conţine, în mod obligatoriu, elementele precizate în ultimele modificări ale legislaţiei fiscale.

**5.6**. Plata se consideră efectuată la data confirmării debitării contului promitentului-achizitor de către trezorerie.

**5.7**. Efectuarea plăţii este condiţionată de anexarea la factura fiscală a avizelor de însoţire a mărfii, a proceselor verbale de recepție cantitativă și calitativă, semnate de reprezentanţii promitentului – furnizor şi ai promitentului – achizitor.

**5.8**. Termenul prevăzut la art. 5.3. va putea fi decalat în situaţia în care nu sunt îndeplinite condiţiile prevăzute la art. 4 din Ordinul nr. 1792/2002 sau în cazul în care apar dispoziţii legale care modifică perioada de plată pentru instituţiile publice.

**6. *Durata contractului***

**6.1.** Contractul intră în vigoare la data ……………. şi este valabil până la data de ....................................

***7. Documentele contractului***

**7.1**. Documentele contractului sunt:

- Anexa 1 – Garanţia de bună execuţie

- Anexa 2 – Propunerea financiară

- Anexa 3 – Cantităţile de livrat, adresele şi informaţiile de contact

- Anexa 4 – Contractele cu subcontractanții

**8. *Obligaţiile furnizorului***

**8.1.** Furnizorul se obligă să respecte toate clauzele contractuale şi cele ale acordului-cadru.

**8.2.** Furnizorul se obligă să respecte toate cerinţele prevăzute în Caietul de sarcini şi în ofertă.

**8.3.** Furnizorul se obligă să furnizeze la solicitarea achizitorului echipamentele şi serviciile de instalare şi punere în funcţiune, în condiţiile convenite în acordul cadru, caietul de sarcini şi ofertă.

**8.****4.** Furnizorul se obligă ca echipamentele furnizate să respecte cel puţin calitatea solicitată prin caietul de sarcini şi prevăzută în propunerea tehnică a acestuia, anexe la acordul cadru.

**8.5.** Furnizorul se obligă să nu transfere total sau parţial obligaţiile asumate prin prezentul contract subsecvent.

**8.6.** Furnizorul se obligă să livreze achizitorului, la sediile prevăzute în anexa 3, echipamentele la standardele şi/sau performanţele prezentate în propunerea tehnică, într-o singură tranşă, împreună cu Avizul de însoţire a mărfii.

**8.7.** Furnizorul se obligă să livreze întreaga cantitate de echipamente în termen de 30 zile de la data intrării în vigoare a contractului.

***9. Obligaţiile achizitorului***

**9.1.** Achizitorul se obligă să respecte toate clauzele contractuale şi cele ale acordului – cadru.

**9.2.** Achizitorul se obligă să recepţioneze echipamentele în condiţiile prevăzute la art. 12.

**9.3.** Achizitorul se obligă să plătească preţul echipamentelor către furnizor conform art. 5 din contract.

**9.4.** Achizitorul se obligă să furnizeze în timp util toate informaţiile necesare executării corespunzătoare a obligaţiilor contractuale.

**9.5.** Achizitorul are obligaţia să asigure acces liber personalului furnizorului în locaţiile sale, în vederea îndeplinirii de către acesta a obligaţiilor ce-i revin, potrivit caietului de sarcini şi ofertei sale.

***10.* *Sancţiuni pentru neîndeplinirea culpabilă a obligaţiilor***

**10.1.** (1) În cazul în care, din vina sa exclusivă, furnizorul nu reuşeşte să-şi execute obligaţiile asumate prin contract, achizitorul are dreptul de a aplica penalităţi de 0,1% din valoarea echipamentelor nelivrate/neînlocuite, pentru fiecare zi de întârziere, calculată de la data scadenţei şi până la data recepţiei echipamentelor nelivrate/neînlocuite, inclusiv.

(2) În cazul în care, din vina sa exclusivă, furnizorul nu reuşeşte să respecte termenele prevăzute la art.14.7, achizitorul are dreptul de a aplica penalităţi de 0,1% din valoarea echipamentelor neremediate/neînlocuite, pentru fiecare oră de întârziere, calculată de la data scadenţei şi până la data recepţiei echipamentelor nelivrate/neînlocuite, inclusiv.

**10.2.** În cazul în care achizitorul, din vina sa exclusivă, cu excepţia situaţiei prevăzute la art. 5.8., nu efectuează plata, în termenul prevăzut, atunci promitentul – furnizor are dreptul de a aplica penalităţi de 0,1% pe zi de întârziere, calculată la valoarea neachitată, de la data scadenţei şi până la data efectuării plăţii integrale, inclusiv.

**CLAUZE SPECIFICE**

***11. Garanţia de bună execuţie a contractului***

**11.1.** Furnizorul are obligaţia de a constitui garanţia de bună execuţie, în cuantum de 10% din valoarea contractului subsecvent, respectiv………………lei, în termen de maxim 5 zile lucrătoare de la data semnării contractului.

**11.2.** Garanţia de bună execuţie trebuie să fie irevocabilă.

**11.3.** Garanţia de bună execuţie a contractului se constituie prin oricare din formele prevăzute la art. 40 alin (1) din H.G. nr. 395/2016 şi este valabilă pe toată perioada de valabilitate a contractului. În situaţia în care garanţia de bună execuţie se constituie printr-un instrument de garantare, acesta trebuie sa fie întocmit în conformitate cu prevederile art. 36 alin (4) din H.G. nr. 395/2016. În cazul în care valoarea garanţiei de bună execuţie este mai mică de 5.000 de lei, aceasta se poate constitui şi prin depunerea la casierie a unor sume în numerar.

**11.4.** Achizitorul va elibera/restitui garanţia de bună execuţie în termen de maxim 14 zile de data recepţiei, fără obiecţiuni, a echipamentelor care fac obiectul contractului şi/sau de la plata facturii finale, dacă nu a ridicat până la acea dată pretenţii asupra ei.

**11.5.** Achizitorul are dreptul de a emite pretenţii asupra garanţiei de bună execuţie, oricând pe parcursul îndeplinirii contractului, în limita prejudiciului creat, în cazul în care furnizorul nu îşi îndeplineşte din culpa sa obligaţiile asumate prin contract. Anterior emiterii unei pretenţii asupra garanţiei de bună execuţie achizitorul are obligaţia de a notifica pretenţia atât furnizorului, cât şi emitentului instrumentului de garantare, precizând obligaţiile care nu au fost respectate, precum şi modul de calcul al prejudiciului. În situaţia executării garanţiei de bună execuţie, parţial sau total, furnizorul are obligaţia de a reîntregi garanţia în cauză raportat la restul rămas de executat.

***12. Furnizarea echipamentelor. Condiţii de recepţie. Ambalare şi marcare***

**12.1. (1)** Furnizorul se obligă să livreze şi să transporte echipamentele şi serviciile de instalare şi punere în funcţiune la destinaţiile finale indicate de achizitor și prevăzute în anexa 3, în termenul stabilit prin prezentul contract.

**(2)** Transportul echipamentelor este în sarcina furnizorului. Acesta are obligaţia de a transporta echipamentele până la locul unde vor fi instalate. În acest scop, furnizorul va trimite, odată cu echipamentele livrate, personalul necesar pentru a le manevra, instala şi testa la locul de destinaţie finală, precum şi pentru a le pune în funcţiune.

**(3)** Furnizorul va asigura instruirea salariaţilor din fiecare locaţie unde se instalează echipamentul, cu privire la utilizarea, exploatarea şi întreţinerea acestuia.

**12.2.** Furnizorul are obligaţia să asigure instalarea, configurarea şi punerea în funcţiune a echipamentelor ce fac obiectul contractului la locaţiile de livrare, fără ca aceasta să antreneze cheltuieli suplimentare pentru achizitor.

**12.3.** (1) Furnizorul suportă cheltuielile financiare generate de pierderea, distrugerea, deteriorarea, furtul echipamentelor în timpul transportului şi livrării, caz în care subzistă obligaţia de a asigura livrarea echipamentelor în termenul stabilit şi aceasta fără a conduce la modificarea preţului contractului.

(2)Furnizorul suportă cheltuielile financiare generate de transportul tur-retur al echipamentelor neconforme.

**12.4.** La livrare, produsele vor fi însoţite de Avizul de însoţire a mărfii cu următoarele menţiuni: denumirea echipamentului, cantitatea, preţul unitar fără TVA, semnătura furnizorului și semnătura de primire a achizitorului, data când se recepţionează marfa.

**12.5.** La livrare, echipamentele vor fi însoţite de Avizul de însoţire a mărfii cu următoarele menţiuni: denumirea produsului, cantitatea, preţul unitar fără TVA, semnătura furnizorului și semnătura de primire a achizitorului, ştampila şi data când se recepţionează marfa.

**12.6.** La livrare, echipamentele vor fi însoţite de certificatul de garanţie din care să reiasă cel puțin următoarele: elementele de identificare a produsului, termenul de garanție, durata medie de utilizare a produsului, modalitățile de asigurare a garanției - întreținere, reparare, înlocuire, denumirea și adresa vânzătorului, denumirea și adresa unității/unităților service specializate pentru asigurarea garanției.

**12.7.** Livrarea echipamentelor se consideră încheiată la data semnării avizului de însoţire a mărfii, inclusiv pentru echipamentele înlocuite ca neconforme, situaţie în care livrarea echipamentelor se consideră încheiată la data înlocuirii echipamentelor neconforme.

**12.8.** Achizitorul are dreptul de a inspecta și/sau testa echipamentele pentru a verifica conformitatea lor cu specificaţiile tehnice din oferta tehnică, fără ca aceasta să antreneze cheltuieli suplimentare pentru achizitor.

**12.9**. Dreptul achizitorului de a inspecta, testa şi, dacă este necesar, de a respinge echipamentele nu va fi limitat sau amânat datorită faptului că echipamentele au fost inspectate şi testate de furnizor, cu sau fără participarea unui reprezentant al achizitorului, anterior livrării acestora la destinaţiile finale.

**12.10.** (1) Recepţia cantitativă şi calitativă pentru echipamentele livrate, instalate, configurate şi puse în funcţiune, se va face la sediul ONRC și la sediile ORCT prevăzute în anexa 3, în prezenţa fiecărei comisii de recepţie a achizitorului şi a personalului de specialitate pus la dispoziţie de furnizor şi se va consemna într-un proces verbal de recepţie cantitativă şi un proces verbal de recepţie calitativă.

(2) Recepţia cantitativă pentru echipamentele livrate va consta în:

* + - 1. verificarea cantitativă, inclusiv starea generală aparentă, modul de ambalare şi starea ambalajelor, conform contractului;
      2. verificarea existenţei documentaţiei tipărite sau pe CD/DVD/online;
      3. verificarea existenţei kit-urilor de instalare, a CD-urilor pentru echipamentele software aferente;
      4. încheierea procesului verbal de recepţie cantitativă, semnat de ambele părţi.

(3) Recepţia calitativă pentru echipamentele livrate va consta din:

1. instalarea, configurarea şi punerea în funcţiune a fiecărui echipament la sediul central al Oficiului Naţional al Registrului Comerţului și la sediile oficiilor registrului comerțului de pe lângă tribunale;
2. verificarea configuraţiei echipamentelor, conform cerinţelor din Caietul de sarcini şi specificaţiilor din ofertă;
3. testarea şi verificarea condiţiilor tehnice specificate de producător;
4. verificarea funcţionării corespunzătoare, la parametrii specificaţi de producător şi în oferta tehnică;
5. încheierea proceselor verbale de recepţie calitativă, semnate de ambele părţi.

**12.11.** (1) Furnizorul se obligă să remedieze complet sau, după caz, să înlocuiască echipamentele ce prezintă defecte ca urmare a transportului, proiectului, materialelor sau oricărei alte acţiuni sau omisiuni a furnizorului, în termenul de garanţie a echipamentelor sau în termenul prevăzut la alin. (2).

(2) Eventualele neconformităţi sau diferenţe constatate la recepţie vor fi cuprinse într-un proces-verbal de constatare deficienţe care va crea obligativitatea pentru furnizor de a înlocui echipamentele neconforme, în cel mai scurt timp, dar fără a depăşi maxim 5 zile lucrătoare de la data semnării acestuia. În acest caz, pentru echipamentele livrate şi care îndeplinesc cerinţele achizitorului se va întocmi un proces-verbal de recepţie parţială a mărfii livrate.

**12.12**. Prevederile art. 12.7 – 12.10 nu îl vor absolvi pe furnizor de obligaţia asumării garanţiilor sau altor obligaţii prevăzute în contract.

**12.13.** În cazul în care furnizorul se va dovedi incapabil de a înlocui în termen de maxim 5 zile lucrătoare echipamentele neconforme, promitentul – achizitor îşi rezervă dreptul de a proceda la rezoluțiunea contractului cu plata de daune interese.

**12.13.** Furnizorul se obligă să despăgubească achizitorul împotriva oricăror reclamaţii şi acţiuni în justiţie, ce rezultă din încălcarea unor drepturi de proprietate intelectuală (brevete, nume, mărci înregistrate etc.) legate de echipamentele, materialele, instalaţiile sau utilajele folosite pentru sau în legătură cu echipamentele achiziţionate, implicit costuri, taxe şi cheltuieli de orice natură, aferente cu excepţia situaţiei în care o astfel de încălcare rezultă din respectarea caietului de sarcini întocmit de achizitor.

**12.14.** (1)Furnizorul are obligaţia de a ambala echipamentele pentru ca acestea să facă faţă, fără limitare, la manipularea dură din timpul transportului, tranzitului şi expunerii la temperaturi extreme, la soare şi la precipitaţiile care ar putea să apară în timpul transportului şi depozitării în aer liber, în aşa fel încât să ajungă în bună stare la destinaţiile finale.

(2) În cazul ambalării greutăţilor şi volumelor în cutii, furnizorul va lua în considerare, unde este cazul, distanţele mari până la destinaţiile finale ale echipamentelor şi absenţa facilităţilor de manipulare grea în toate punctele de tranzit.

(3) Toate materialele de ambalare a echipamentelor, precum şi toate materialele necesare protecţiei coletelor (paleţi de lemn, folie de protecţie, etc.) rămân în proprietatea achizitorului.

***13. Asigurări***

**13.1.** Furnizorul are obligaţia de a asigura complet echipamentele furnizate prin contract împotriva pierderii sau deteriorării neprevăzute la fabricare, transport, depozitare şi livrare.

***14. Garanţia echipamentelor***

**14.1.** Garanţia echipamentelor este distinctă de garanţia de bună execuţie.

**14.2.** Termenul de garanţie al echipamentelor este de minim 1 an şi începe de la data recepţiei finale efectuate după livrarea acestora la sediul Oficiului Naţional al Registrului Comerţului şi la sediile oficiilor registrului comerțului teritoriale.

**14.3.** Pentru echipamentele livrate furnizorul are obligaţia să asigure Certificatul de garanție şi Instrucțiunile de folosire, instalare, exploatare, întreținere, în limba română, eliberate de producătorul acestora.

**14.4.** Furnizorul este direct răspunzător față de achizitor pentru orice lipsa de conformitate a echipamentelor.

**14.5.** Intervenţiile în caz de defecțiune în perioada de garanție vor fi prestate la sediul Oficiului Naţional al Registrului Comerţului şi la sediile oficiilor registrului comerţului teritoriale, în timpul programului normal de lucru al instituţiei: luni – joi orele 8:00 – 16:30 şi vineri orele 8:00 – 14:00.

**14.6.** Achizitorul are dreptul de a notifica imediat furnizorului, în scris, orice plângere sau reclamaţie ce apare în conformitate cu garanţia.

**14.7.** (1) La primirea unei astfel de notificări cu privire la defecțiuni minore, furnizorul are obligaţia de a răspunde la solicitarea de remediere în perioada de garanție în maxim 3 zile lucrătoare de la data primirii notificării din partea achizitorului.

(2) Furnizorul are obligaţia de a înlocui produsul în perioada convenită, fără costuri suplimentare pentru achizitor.

(3) Echipamentele care, în timpul perioadei de garanţie, le înlocuiesc pe cele defecte beneficiază de același termen de garanție.

(4) Achizitorul va beneficia automat de înlocuirea produselor cu echipamente noi, de ultimă generație, cu configurații similare echipamentelor defectate și cu cel puțin aceleași performanțe tehnice ca și cele defectate la apariția lipsei de conformitate, cu excepția cazurilor în care lipsa de conformitate este minoră.

(5) Pentru echipamentul înlocuit/remediat, furnizorul are aceleași obligații ca și pentru produsul inițial.

(6) Echipamentele care înlocuiesc produsele defecte vor beneficia de acelaşi termen de garanție.

**14.8.** Timpul de nefuncționare din cauza lipsei de conformitate apărute în termenul de garanție a echipamentelor prelungește termenul de garanție.

**14.9.** Dacă furnizorul, după ce a fost înştiinţat, nu reuşeşte să remedieze defectul în perioada convenită, achizitorul are dreptul de a lua măsuri de remediere pe riscul şi pe cheltuiala furnizorului şi fără a aduce nici un prejudiciu oricăror alte drepturi pe care achizitorul le poate avea faţă de furnizor prin contract.

***15. Întârzieri în îndeplinirea contractului***

**15.1**. Furnizorul are obligaţia de a îndeplinicontractul de furnizare în perioada/perioadele stabilite în prezentul contract.

**15.2.** Dacă pe parcursul îndeplinirii contractului furnizorul nu respectă perioada/perioadele stabilite, atunci acesta are obligaţia de a notifica achizitorul în timp util; modificarea datei/perioadelor de furnizare se va face cu acordul părţilor, prin act adiţional.

**15.3.** În afara cazului în care achizitorul este de acord cu o prelungire a termenului de livrare, orice întârziere în îndeplinirea contractului dă dreptul achizitorului de a solicita penalităţi furnizorului.

***16. Subcontractanţi***

**16.1.** Furnizorul are obligaţia de a încheia contracte cu subcontractantul desemnat, în aceleaşi condiţii în

care el a semnat contractul cu Achizitorul.

**16.2.** **(1)** Furnizorul are obligaţia de a prezenta la încheierea contractului toate contractele încheiate cu subcontractanții desemnați.

**(2)** Lista subcontractanților cuprinzând datele de identificare (nr. de înregistrare la registrul comerţului, denumire, adresă poştală, nr. de telefon și fax ), precum şi contractele încheiate cu aceștia se constituie în anexe la prezentul contract. Contractele de subcontractare vor conţine, obligatoriu, cel puţin următoarele elemente:

a) activităţile ce urmează a fi subcontractate;

b) numele, datele de contact, reprezentanţii legali ai subcontractanţilor;

c) valoarea aferentă prestaţiilor subcontractanţilor.

**16.3. (1)** Furnizorul are obligaţia de a notifica achizitorului orice modificări ale informaţiilor prevăzute la art. 16.2. alin. (2) pe durata contractului de achiziţie publică.

**(2)** Furnizorul poate avea inițiativa schimbării unui subcontractant numai dacă acesta nu a îndeplinit partea sa din contract. Schimbarea subcontractantului nu va modifica preţul contractului şi va fi notificată Achizitorului.

**(3)** În cazul în care un contract de subcontractare este denunţat unilateral/reziliat de către una din părţi, Furnizorul are obligaţia de a prelua partea/părţile din contract aferente activităţii subcontractate sau de a înlocui acest subcontractant cu un nou subcontractant.

**16.4.** **(1)** Furnizorul este pe deplin răspunzător faţă de Achizitor de modul în care îndeplineşte contractul.

**(2)** Subcontractantul este pe deplin răspunzător faţă de Furnizor pentru modul în care îndeplineşte partea sa din contract.

**(3)** Furnizorul are dreptul de a pretinde daune-interese subcontractantului, dacă acesta nu îndeplinește partea sa din contract.

**16.5.** Furnizorul se obligă să cesioneze achizitorului dreptul de a urmări orice pretenție la daune pe care ar putea să o aibă împotriva subcontractantului, în situația în care acesta nu își respectă obligaţiile asumate prin contractul de subcontractare.

**16.6. (1)** Autoritatea contractantă efectuează plăţi corespunzătoare părţii/părţilor din contract îndeplinite de către subcontractanţi, dacă aceştia solicită, pentru produsele furnizate contractantului potrivit contractului de subcontractare încheiat între aceștia, în conformitate cu dispoziţiile legale aplicabile, dacă natura contractului permite acest lucru şi dacă subcontractanţii propuşi şi-au exprimat în scris opţiunea în acest sens.

**(2)** Autoritatea contractantă efectuează plăţile directe către subcontractanţi doar atunci când prestaţia acestora este confirmată prin documente agreate de toate cele 3 părţi, respectiv autoritate contractantă, furnizor şi subcontractant sau prin documente agreate de autoritatea contractantă şi subcontractant atunci când, în mod nejustificat, furnizorul blochează confirmarea executării obligaţiilor asumate de subcontractant.

**(3)** În situația prevăzută la alin. (2) operează de drept transferul obligaţiilor de plată către subcontractanţi pentru partea/părţile din contract aferente acestora, în momentul în care a fost confirmată îndeplinirea obligaţiilor asumate prin contractul de subcontractare.

**16.7.** Dispoziţiile privind plata directă către subcontractanți nu diminuează răspunderea furnizorului în ceea ce priveşte modul de îndeplinire a prezentului contract de achiziţie publică.

**16.8. (1)** Furnizorul are dreptul de a implica noi subcontractanţi, pe durata executării contractului de achiziţie publică, cu condiţia ca nominalizarea acestora să nu reprezinte o modificare substanţială a contractului de achiziţie publică, în condiţiile art. 221 din Legea nr. 98/2016.

**(2)** În situaţia prevăzută la alin. (1), furnizorul va transmite achizitorului informaţiile prevăzute la art. 16.2. alin. (2) şi va obţine acordul acestuia privind eventualii noi subcontractanţi implicaţi ulterior în executarea contractului.

**(3)** Atunci când înlocuirea sau introducerea unor noi subcontractanţi are loc după atribuirea contractului, aceştia transmit certificatele şi alte documente necesare pentru verificarea inexistenţei unor situaţii de excludere şi a resurselor/capabilităţilor corespunzătoare părţii lor de implicare în contractul care urmează să fie îndeplinit.

***17. Modificarea și încetarea contractului***

**17.1.**Modificarea prezentul contract se poate realiza numai cu respectarea condițiilor corespunzătoare, prevăzute la art. 221 din Legea nr. 98/2016. Achizitorul are dreptul de a denunța unilateral contractul în cazul în care furnizor nu înțelege să respecte prevederile legale privind modificarea contractelor.

**17.2.**Prezentul contract încetează în următoarele situaţii:

a) prin ajungerea la termenul de finalizare;

b) prin acordul părţilor;

c) reziliere, conform prevederilor art.17.3;

d) caz de forţă majoră în situaţia prevăzută la art. 21.

**17.3.**Achizitorul îşi rezervă dreptul de a rezilia prezentul contract şi, implicit, parţial/în întregime acordul-cadru, în oricare din următoarele situaţii:

a) în cazul în care se înregistrează trei procese – verbale de recepţie, pe perioada derulării contractului, în care au fost consemnate nereguli cu privire la modul de îndeplinire a contractului subsecvent, iar acestea nu au fost remediate în termenul prevăzut;

b) în cazul în care achizitorul a transmis, prin fax, e-mail sau poştă, cel puţin două notificări cu privire la neîndeplinirea de către furnizor a obligaţiilor asumate, neconformităţile nefiind remediate în termenul stabilit prin notificare;

c) în situaţia în care furnizorul nu mai are capacitatea de a furniza echipamentele ce fac obiectul contractului din culpa sa, caz în care va suporta diferenţa dintre valoarea echipamentelor ce urmau a fi furnizate până la finalizarea acordului – cadru şi valoarea acestor echipamente pe care achizitorul va fi obligat să le achiziţioneze de la alt furnizor, precum şi orice alt prejudiciu produs achizitorului.

**17.4.**Achizitorul îşi rezervă dreptul de a solicita denunţarea contractului subsecvent aflat în derulare şi, implicit parţial/în întregime acordul-cadru, prin notificare transmisă administratorului judiciar/lichidatorului în situaţia în care furnizorul a intrat în insolvență, în condiţiile stabilite de Legea nr. 85/2014, fără ca denunţarea să prejudicieze sau să afecteze dreptul la acţiune sau despăgubire pentru promitentul – achizitor, cu respectarea prevederilor art. 167 alin. (1) lit. b) și alin. (2) din Legea nr. 98/2016.

**17.5.**Încetarea contractului în oricare din situaţiile menţionate la art. 17.2. nu va avea niciun efect asupra obligaţiilor deja scadente între Părţi.

**17.6.**Cazuri specifice de încetare a contractului de achiziţie publică: Fără a aduce atingere dispoziţiilor dreptului comun privind încetarea contractelor sau dreptului autorităţii contractante de a solicita constatarea nulităţii absolute a contractului de achiziţie publică, în conformitate cu dispoziţiile dreptului comun, achizitorul are dreptul de a denunţa unilateral contractul de achiziţie publică în perioada de valabilitate a acestuia în una dintre următoarele situaţii:

a) furnizorul se afla, la momentul atribuirii contractului, în una dintre situaţiile care ar fi determinat excluderea sa din procedura de atribuire potrivit art. 164-167 din Legea nr. 98/2016;

b) contractul nu ar fi trebuit să fie atribuit promitentului – furnizor, având în vedere o încălcare gravă a obligaţiilor care rezultă din legislaţia europeană relevantă şi care a fost constatată printr-o decizie a Curţii de Justiţie a Uniunii Europene.

***18. Confidenţialitatea contractului***

**18.1**. Fără a aduce atingere execuţiei prezentului contract, achizitorul are obligaţia de a asigura garantarea protejării acelor informaţii pe care furnizorul le precizează ca fiind confidenţiale, în măsura în care, în mod obiectiv, dezvăluirea acestor informaţii ar prejudicia interesele legitime ale acestuia, în special în ceea ce privește secretul comercial și proprietatea intelectuală.

**18.2.** Dispoziţiile art. 18.1. se aplică în mod corespunzător şi furnizorului.

***19. Amendamente***

**19.1.** Părţile contractante au dreptul, pe durata îndeplinirii contractului, de a conveni modificarea clauzelor contractului, prin act adiţional.

***20. Cesiunea***

**20.1.** Furnizorul poate cesiona creanțele născute din acest contract (drepturile financiare), în condiţiile prevăzute de dispoziţiile Codului Civil şi ale art. 61 din O.U.G. nr. 146/2002, republicată, cu modificările şi completările ulterioare, obligațiile născute rămânând în sarcina părților contractante, astfel cum au fost stipulate şi asumate initial.

**20.2.** Solicitările de plată către terţi pot fi onorate numai după operarea unei cesiuni în condiţiile art. 20.1.

***21. Forţa majoră***

**21.1**. Forţa majoră este avizată de Camera de Comerţ si Industrie competentă.

**21.2**. Forţa majoră exonerează parţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

**21.3**. Îndeplinirea contractului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

**21.4.** Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

**21.5.** Dacă forţa majoră acţionează sau se estimează ca va acţiona o perioadă mai mare de 6 luni, fiecare parte va avea dreptul să notifice celeilalteparţi încetarea de plin drept a prezentului contract, fără ca vreuna din parţi să poată pretindă celeilalte daune-interese.

***22. Soluţionarea litigiilor***

**22.1.** Documentaţia de atribuire elaborată de Achizitor şi oferta emisă de Furnizor, vor servi interpretării contractului în caz de divergenţă.

**22.2.** Achizitorul şi Furnizorul vor face toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între ei în cadrul sau în legatură cu îndeplinirea contractului.

**22.3.** Dacă, după 15 de zile de la începerea acestor tratative, Achizitorul şi Furnizorul nu reuşesc să rezolve în mod amiabil o divergenţă contractuală, fiecare poate solicita ca disputa să se soluţioneze, de către instanţele judecătoreşti compentente de la sediul Achizitorului.

***23. Limba care guvernează contractul***

**23.1**. Limba care guvernează contractul este limba română.

***24. Comunicări***

**24.1.** Orice comunicare între părţi, referitoare la îndeplinirea prezentului contract subsecvent, trebuie să fie transmisă în scris, prin mijloace electronice de comunicare, sau ca excepţie, prin intermediul serviciilor poştale, fax, cu condiţia confirmării în scris a primirii comunicării.

**24.2.** Orice document scris trebuie înregistrat atât în momentul transmiterii cât şi în momentul primirii.

**24.3.** În accepţiunea părţilor contractante, orice comunicare adresată de una dintre acestea celeilalte, este valabil îndeplinită dacă va fi transmisă la adresele menţionate în partea introductivă a prezentului contract subsecvent.

**24.4.** În cazul în care comunicarea se face pe cale poştală, ea va fi transmisă prin scrisoare recomandată, cu confirmare de primire şi se consideră primită la data menţionată pe confirmarea de la oficiul primitor.

**24.5.** Dacă confirmarea se transmite prin fax sau e-mail în zile nelucrătoare, ea se consideră primită în prima zi lucrătoare după cea în care a fost expediată.

***25. Legea aplicabilă contractului***

**25.1**. Contractul va fi interpretat conform legilor din România.

Prezentul contract conţine ........... pagini, la care se adaugă documentele contractului, astfel cum sunt prevăzute la art. 7 şi a fost încheiat astăzi……………….., în două exemplare cu valoare juridică egală, din care unul pentru Achizitor şi unul pentru Furnizor,

**ACHIZITOR, FURNIZOR,**

Notă: Autoritatea contractantă îşi rezervă dreptul de a completa clauzele prezentului contract subsecvent cu cerinţele Documentaţiei de atribuire şi specificaţiile din oferta Promitentului-furnizor.